Jesper Langballe (DF), 2006-01-31:
Det er fint, og der er ikke grund til at sige mere om det.
Men sammen med denne oplagte og nødvendige forbedring er der jo røget noget med, som man kalder tekniske justeringer, justeringer af grænsefladen mellem Det Strategiske og Det Frie Forskningsråd.
Og her kommer jeg, som det vist også er sket for den sidste ordfører, mere og mere i tvivl.
I 2003 lavede vi systemet med de to forskningsråd, hvor det i det ene var sådan, at det var politikerne, der fra oven kunne generere forskningen, og i det andet, Det Frie Forskningsråd, er det altså bottom up-systemet, der er det efter forskernes ansøgninger, det foregår.
Og det var meget væsentligt i hvert fald for mig dengang, og jeg tror egentlig for os alle sammen, at der blev vandtætte skotter mellem de to, og derfor ville vi heller ikke have, at Koordinationsudvalget, som er imellem dem, blev til en egentlig bestyrelse.
Nu kommer man så og siger, at man vil have en vis sammenblanding, og jeg må indrømme, at jeg ikke kan gennemskue det.
Politisk prioriterede bevillinger vil man så have overført fra Det Strategiske Forskningsråd til Det Frie Forskningsråd.
Jeg kunne simpelt hen ikke forstå, hvad de sagde.
Det er trist at måtte indrømme, at man er en enfoldig sjæl, der ikke forstår alt, hvad embedsmændene siger.
Jeg begreb det ikke, men altså, ministeren har sådan et ærligt ansigt, og når han ser på mig og siger, at kun det kun er småting det her, så tror jeg da på det.
Men alligevel er der sket det for mig, at jeg kom til at tænke på: Hvad er det egentlig for et problem, der ligger bag alt det her?
Da vi lavede forskningsrådslovgivningen, var der ikke noget, der hed Højteknologifonden.
Og spørgsmålet er, om den ikke har gjort Det Strategiske Forskningsråd til sådan en bovlam krikke, som faktisk ikke rigtig har noget at tage sig til, ikke har nogen eksistensberettigelse; den har jo heller ikke selv nogen faglighed indbygget.
Og hvad gør man så?
Så kunne man jo overveje at afskaffe det og overlade det til Det Frie Forskningsråd at tage sig af de opgaver uden for den milliard kroner til fri forskning, som Det Frie Forskningsråd råder over.
Man kunne også tænke sig, man reducerede Det Strategiske Forskningsråd til sådan et standbyinstrument, og så i hvert fald lod være med at tilføre det en masse millioner kroner, som der ikke er brug for.
Lad mig lige minde om, at ved siden af det har vi jo altså noget, der hedder Rådet for Teknologi og Innovation, hvor der også ligger nogle millioner kroner.
Det gør jeg, fordi jeg vil stille det spørgsmål: Når nu det hele skulle revurderes i 2007, havde det så egentlig ikke været en god idé at vente til 2007 med at tage hul på de her ændringer, som jeg synes er uigennemskuelige – vente og se, få et klart overblik over, hvad Højteknologifonden har betydet for Det Strategiske Forskningsråds eksistensberettigelse?
Derfor vil jeg sige, at jeg synes, det godt kan være, at det her bare er små tekniske justeringer, selv om princippet er betænkeligt – det synes jeg, det er – men det kan godt være, det ikke har den store betydning.
Mit hovedbudskab er altså: Lad os få sat det med, at det er muligt at gå ind i internationalt samarbejde, ind.
Men med hensyn til revurdering af forholdet mellem de to forskningsråd: Hvorfor da ikke vente til 2007?